b'\n_START_ARTICLE_\nWilho Siukonen\n_START_PARAGRAPH_\nWilho Julius Siukonen (12. syyskuuta 1885 Valkeala \xe2\x80\x93 16. huhtikuuta 1941 Rauma) oli suomalainen s\xc3\xa4velt\xc3\xa4j\xc3\xa4, musiikkipedagogi ja kuoronjohtaja.\n_START_SECTION_\nHenkil\xc3\xb6historia\n_START_PARAGRAPH_\nSiukosen vanhemmat olivat director cantus Herman Siukonen ja Fredrika Helin ja puoliso vuodesta 1928 Inga Margaretha Wallin. Siukosen veljentyt\xc3\xa4r oli viulisti ja pianisti, filosofian maisteri Leena Siukonen (Siukonen-Penttil\xc3\xa4, 1924\xe2\x80\x931994), joka toimi vuosina 1953\xe2\x80\x931990 Sibelius-Akatemian viulunsoiton opettajana (vuodesta 1969 viulumusiikin lehtorina). Leena Siukonen voitti ensimm\xc3\xa4isen Maj Lind -pianokilpailun vuonna 1945. H\xc3\xa4nen sisariaan olivat sellisti Varpu Siirala (o.s. Siukonen, 1925\xe2\x80\x932017) ja pianisti Inkeri Siukonen (1927\xe2\x80\x932014), jotka ovat my\xc3\xb6s toimineet Sibelius-Akatemian lehtoreina. Sisarukset muodostivat ulkomaillakin esiintyneen kamarimusiikkiyhtye Trio Siukosen. Varpu Siiralan pojanpoika on pianisti Antti Siirala. Inkeri Siukosen puoliso vuosina 1956\xe2\x80\x931977 oli pianisti, vuoden 1948 Maj Lind -pianokilpailun voittaja Kauko Kuosma._NEWLINE_Siukonen valmistui filosofian kandidaatiksi vuonna 1911 ja kanttoriurkuriksi vuonna 1913 sek\xc3\xa4 v\xc3\xa4itteli filosofian tohtoriksi 1935. H\xc3\xa4n teki useita opintomatkoja Saksaan ja kahdesti Yhdysvaltoihin. Ty\xc3\xb6skennelty\xc3\xa4\xc3\xa4n aluksi oppikoulunopettajana Kouvolassa ja Toijalassa Siukonen toimi Sortavalan seminaarin lehtorina 1917\xe2\x80\x931935 ja Rauman seminaarin johtajana vuodesta 1935. Toimiessaan Suomen Musiikinopettajain Liiton johtoteht\xc3\xa4viss\xc3\xa4 (puheenjohtajana vuosina 1932\xe2\x80\x931936) Siukonen osallistui merkitt\xc3\xa4v\xc3\xa4sti koulujen musiikinopetuksen kehitt\xc3\xa4miseen. Lis\xc3\xa4ksi h\xc3\xa4n oli Sortavalassa vuonna 1935 j\xc3\xa4rjestettyjen Kalevalan riemuvuoden yleisten laulu- ja soittojuhlien ylitoimitsija. Siukosella oli useita muitakin musiikkialan luottamusteht\xc3\xa4vi\xc3\xa4. V\xc3\xa4it\xc3\xb6skirjassaan Siukonen osoitti, ett\xc3\xa4 vastoin silloisia yleisi\xc3\xa4 k\xc3\xa4sityksi\xc3\xa4 koululaisten laulutaito oli Suomessa huomattavasti heikompi kuin esimerkiksi Ruotsissa, Virossa ja Saksassa. H\xc3\xa4n piti 1920-luvulla kaksi s\xc3\xa4vellyskonserttia Sortavalassa (1923) ja Viipurissa. Siukonen toimi my\xc3\xb6s useiden kuorojen johtajana ja musiikkikriitikkona.'